**Charlie Sheen**, vlastným menom **Carlos Irwin Estévez**, (\* 3. september 1965, New York, USA) je americký herec. Medzi jeho významné úlohy patria Chris Taylor z filmu *Čata* (1986), Jake Kesey z filmu *Čierny prízrak* (1986), Bud Fox z filmu *Wall Street* (1987), Ricky 'Wild Thing' Vaughn z filmu *Prvá liga* (1989), Sean Topper Harley z filmov *Horúce strely* (1991) a *Horúce strely 2* (1993), Tom Logan z filmov *Scary Movie 3* (2003) a *Scary Movie 4* (2006). 

V televízii je známy svojimi úlohami v seriáloch *Všetci starostovi muži*, *Dva a pol chlapa* a *Anger Management*. V roku 2010 bol Charlie Sheen najlepšie plateným televíznym hercom a za jednu epizódu seriálu *Dva a pol chlapa* zarobil 1,8 milióna amerických dolárov. Pozorný divák si mohol všimnúť Charlieho Sheena aj v seriáli *Teória veľkého tresku* v štvrtej časti druhej sezóny.

Osobný život Charlieho Sheena je známy hlavne článkami v médiách o jeho alkoholizme, užívaní drog, manželských problémoch a taktiež o obvineniach z domáceho násilia. V marci 2011 bol vyhodený z účinkovania v seriáli *Dva a pol chlapa*, kedy mu vypršala jeho zmluva a nahradil ho herec Ashton Kutcher. 17. novembra 2015, Sheen verejne odhalil, že je HIV pozitívny – svoju diagnózu poznal už o 4 roky skôr.

Mladosť
-------

Sheen sa narodil ako Carlos Irwin Estévez v meste New York, ako najmladší syn herca Martina Sheena a umelkyne Janet Templeton. Jeho starí rodičia z otcovej strany boli emigrantmi z Galície v Španielsku a z Írska. Sheen má dvoch starších bratov Emilia a Ramona, a mladšiu sestru Renée Estevez. Všetci jeho súrodenci sú herci.

Nominácie a ocenenia
--------------------

Charlie Sheen získal Zlatý glóbus v roku 2002 za politický sitkom *Všetci starostovi muži* a v rokoch 2005 a 2006 bol naň nominovaný za účinkovanie v ďalšom úspešnom sitkome *Dva a pol chlapa*.

Za hlavnú postavu v sitkome *Dva a pol chlapa* bol Sheen štyrikrát nominovaný na Cenu Emmy v kategórii Herec v hlavnej úlohe v komediálnom seriáli (Outstanding Lead Actor – Comedy Series) v rokoch 2006, 2007, 2008 a 2009.

Charlie Sheen bol nominovaný aj v rôznych iných súťažiach, v ktorých rozhoduje neprofesionálna verejnosť, ako napr. People’s Choice Awards (v rokoch 2006, 2007, 2008 a 2009), *Kids' Choice Awards* (v roku 2007) a *Teen Choice Awards* (v rokoch 2007 a 2008).

V roku 1989 získal Sheen ocenenie "Bronzový jazdec" za účinkovanie v úspešnom westerne *Mladé pušky* (1988) spolu s ďalšími hercami John Fusco, Christopher Cain, Lou Diamond Phillips, Emilio Estevez a Kiefer Sutherland.

Charlie Sheen získal svoju Hviezdu na Chodníku slávy v roku 1994.

Referencie
----------

1. ↑  "Charlie Sheen, Brooke Mueller Officially Divorced", *US Magazine*, May 2, 2011
2. ↑   *Snapshot* [online]. CharlieSheen.com (official site), [cit. 2012-12-30]. Dostupné online.
3. ↑   *Charlie Sheen Biography* [online]. Biography.com (A&E Networks), [cit. 2012-02-21]. Dostupné online.
4. ↑   Monitor. *Entertainment Weekly*, Sep 6, 2013, s. 25.
5. ↑  CBS adds six new shows, hangs on to Charlie Sheen USA TODAY, May 20, 2010 By Gary Levin
6. ↑  Stated in interview on *Inside the Actors Studio*, 2007
7. ↑  ZAGURSKY, Erin. *Pilgrimage brings together Hollywood stars, academics* [online]. College of William and Mary, 24. február 2011. Dostupné online.
8. ↑   *Charlie Sheen* [online]. TheGoldenGlobes.com, [cit. 2008-07-27]. Dostupné online.
9. 1 2   *Charlie Sheen* [online]. The Hollywood Walk of Fame, [cit. 2011-03-05]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Charlie Sheen**

Externé odkazy
--------------

* Charlie Sheen v Internet Movie Database (po anglicky)
* Charlie Sheen v Česko-Slovenskej filmovej databáze
* Charlie Sheen na Film klub

Autoritné údaje: * BnF: 13955637c
* GND: 11894391X
* ISNI: 0000 0001 0893 5423
* LCCN: n88268094
* NK ČR: xx0025385
* VIAF: 44491134
* WorldCat: lccn-n88268094